Folketing
2004-04-16

Det har jeg og mit parti i hvert fald ikke nogen planer om. Når det gælder om at opføre sig ordentligt, tænker jeg på, at man har haft kriminelle elementer på Christiania, og det har politiindsatsen jo også vist. Man har fået fat i mange kriminelle elementer, som har stået for hashhandel og har tjent ufattelig mange millioner kroner på de arme folk, der er afhængige af hash. Det har sagerne jo også vist med al ønskelig tydelighed. Det er sådan set det, jeg tænker på, når jeg siger, at de elementer skal vi ikke have ind på Christiania. Vi skal holde op med at danse efter deres pibe, det skal være sådan, at det er de christianitter, der vil opføre sig ordentligt, der bestemmer. Det er det at overholde lovgivningen, jeg tænker på, når jeg taler om at opføre sig ordentligt, og jeg synes i øvrigt, der er ærgerligt, hvis ikke også Socialdemokraterne kan være enige i det. Alle burde kunne være enige om, at det er den vej, vi skal gå.